Xi ftit ġimgħat ilu, konna ġibna appell li Fr Karm DeBattista għaddej jiġbor il-flus sabiex jgħin fil-missjoni tiegħu barra minn xtutna. Ħafna kienu dawk li għaddew il-flus tagħhom permezz ta' Revolut. Fr Karm DeBattista ħabbar fuq il-midja soċjali tiegħu li għandu problema minħabba li Revolut iddeċidew li jagħlqulu l-kont tiegħu. Hu kiteb, "Revolut iddeċieda li jagħlaq l-account minħabba d-donazzjonijiet li rċivejt xi xahrejn ilu. Irnexxieli ngħaddi l-flus li baqa' f'account f'Malta." Hu kompla jżid, "Imma dan ifisser li m'għandix flus f'idejja biex nibqa' nagħti ikel lill-fqar. Insibu xi tip ta' soluzzjoni oħra. Revolut informa biss li ma jistgħux joffruli s-servizzi tagħhom mingħajr aktar spjegazzjoni. Ħsibt li aħjar navżakom." F'kuntatt magħna Fr Karm qalilna li qed jaħdmu fuq soluzzjoni, jidher li l-BOV għenuh ħafna, tant li se joħorġu VISA u jibgħatuhielu bis-servizz tal-courier. Nittamaw li kollox imur sew ħalli jkompli jgħin f'din il-missjoni tant nobbli u dak li jkun ikun jista' wkoll jgħaddi d-donazzjonijiet tiegħu.